CELEX: 32019R0819
Language: ro
Date: 2019-02-01 00:00:00
Title: Regulamentul delegat (UE) 2019/819 al Comisiei din 1 februarie 2019 de completare a Regulamentului (UE) nr. 346/2013 al Parlamentului European și al Consiliului în ceea ce privește conflictele de interese, măsurarea impactului social și informarea investitorilor în domeniul fondurilor europene de antreprenoriat social (Text cu relevanță pentru SEE.)

22.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 134/1
               
            
         REGULAMENTUL DELEGAT (UE) 2019/819 AL COMISIEI
         din 1 februarie 2019
         de completare a Regulamentului (UE) nr. 346/2013 al Parlamentului European și al Consiliului în ceea ce privește conflictele de interese, măsurarea impactului social și informarea investitorilor în domeniul fondurilor europene de antreprenoriat social
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 346/2013 al Parlamentului European și al Consiliului din 17 aprilie 2013 privind fondurile europene de antreprenoriat social (1), în special articolul 9 alineatul (5), articolul 10 alineatul (2) și articolul 14 alineatul (4),
         întrucât:
         
                     (1)
                  
                  
                     Administratorii fondurilor de antreprenoriat social eligibile ar trebui să adopte proceduri și măsuri pentru a se asigura că persoanele implicate în astfel de activități comerciale desfășoară activitățile respective în interesul suprem al fondurilor de antreprenoriat social eligibile și al investitorilor în aceste fonduri. Pentru a obține un nivel armonizat de protecție a investitorilor în Uniune și pentru a permite administratorilor respectivi să adopte și să urmeze o practică consecventă și eficace pentru a preveni, a monitoriza și a gestiona conflictele de interese, ar trebui să se introducă un set minim de măsuri în politica lor în materie de conflicte de interese. Pentru a evita sarcinile administrative inutile, asigurându-se în același timp un nivel adecvat de protecție a investitorilor, politicile în materie de conflicte de interese ar trebui să fie adaptate naturii, dimensiunii și complexității activităților administratorilor.
                  
               
                     (2)
                  
                  
                     Procedurile și măsurile prevăzute în politicile în materie de conflicte de interese pot fi insuficiente pentru a proteja interesele fondului de antreprenoriat social eligibil sau ale investitorilor acestuia, caz în care administratorii fondurilor de antreprenoriat social eligibile ar trebui să ia măsurile suplimentare necesare pentru a proteja aceste interese. Măsurile respective ar trebui să includă informarea conducerii superioare sau a altui organism intern competent al fondului de antreprenoriat social eligibil și luarea deciziilor sau întreprinderea acțiunilor necesare pentru a acționa în interesul superior al fondului de antreprenoriat social eligibil sau al investitorilor acestuia.
                  
               
                     (3)
                  
                  
                     Administratorii fondurilor de antreprenoriat social eligibile pot fi activi în administrarea societăților în care investesc fondurile de antreprenoriat social eligibile. Pentru a preveni conflictele de interese și pentru a se asigura că drepturile de vot ale administratorilor respectivi sunt exercitate atât în beneficiul fondului de antreprenoriat social eligibil în cauză, cât și al investitorilor acestuia, este necesar să se specifice cerințele detaliate în ceea ce privește exercitarea respectivelor drepturi de vot. Pentru a asigura un nivel suficient de protecție a investitorilor, administratorii fondurilor de antreprenoriat social eligibile ar trebui să elaboreze strategii adecvate și eficace în acest sens și să furnizeze, la cerere, un rezumat al respectivelor strategii și al acțiunilor pe care le-au întreprins.
                  
               
                     (4)
                  
                  
                     Pentru a asigura eficacitatea informării cu privire la conflictele de interese, informațiile furnizate ar trebui să fie actualizate periodic. Având în vedere riscurile inerente ale utilizării unui site web ca instrument de publicare a conflictelor de interese, este necesar să se stabilească criterii pentru publicarea acestor informații.
                  
               
                     (5)
                  
                  
                     Pentru a asigura o abordare coerentă în ceea ce privește procedurile utilizate de administratorii fondurilor de antreprenoriat social eligibile pentru a măsura obținerea unui impact social pozitiv de către societățile de portofoliu eligibile, ar trebui incluse elemente specifice în cadrul acestor proceduri. Resursele utilizate de societățile de portofoliu eligibile, precum și produsele și serviciile furnizate de întreprinderile respective reprezintă indicatori-cheie ai impactului social pozitiv, care ar trebui, prin urmare, să facă parte integrantă din aceste proceduri. Pentru a face distincția între întreprinderile sociale și întreprinderile care realizează numai incidental obiective sociale, o evaluare a rezultatelor generate de societățile de portofoliu eligibile ar trebui, de asemenea, să fie inclusă în aceste proceduri.
                  
               
                     (6)
                  
                  
                     Ar trebui să se asigure faptul că informațiile precontractuale furnizate investitorilor conțin suficiente detalii cu privire la fondul de antreprenoriat social eligibil. Prin urmare, descrierea strategiei de investiții și a obiectivelor fondului de antreprenoriat social eligibil ar trebui să conțină descrieri ale sectoarelor sociale, ale zonelor geografice și ale formelor juridice ale societăților de portofoliu eligibile în care fondul de antreprenoriat social eligibil intenționează să investească, precum și informații privind repartizarea profiturilor întreprinderilor respective.
                  
               
                     (7)
                  
                  
                     Investitorilor ar trebui să li se furnizeze informațiile necesare pentru a evalua metodologiile de bază utilizate de administratorul fondului de antreprenoriat social eligibil în vederea măsurării impactului social. Prin urmare, informațiile precontractuale ar trebui să precizeze dacă administratorul fondului de antreprenoriat social eligibil s-a bazat pe metodologii interne sau a utilizat metodologii general acceptate. Informațiile precontractuale ar trebui să conțină, de asemenea, o descriere a principalelor caracteristici ale metodologiilor, inclusiv criteriile de examinare, indicatorii relevanți și o explicație a modului în care administratorul fondului de antreprenoriat social eligibil asigură conformitatea cu metodologiile respective.
                  
               
                     (8)
                  
                  
                     Investitorii ar trebui să poată verifica dacă administratorul fondului de antreprenoriat social eligibil respectă politica de investiții atunci când selectează activele neeligibile. Prin urmare, informațiile precontractuale ar trebui să includă informații cu privire la tipurile de active neeligibile în care investește fondul de antreprenoriat social eligibil, tehnicile de investiții, restricțiile relevante, precum și sectorul de activitate și zona geografică în care sunt realizate aceste investiții.
                  
               
                     (9)
                  
                  
                     Din motive de transparență, investitorilor ar trebui să li se furnizeze informațiile necesare pentru a evalua natura și amploarea serviciilor de sprijin pentru întreprinderi și a celorlalte activități de sprijin oferite de administratorul fondului de antreprenoriat social eligibil sau organizate de acesta prin intermediul unor terți. Informațiile precontractuale privind serviciile de sprijin pentru întreprinderi și celelalte activități de asistență ar trebui, prin urmare, să descrie tipurile de servicii și activitățile pe care le furnizează.
                  
               
                     (10)
                  
                  
                     Pentru a permite administratorilor fondurilor de antreprenoriat social eligibile să se adapteze la noile cerințe, data de aplicare a prezentului regulament ar trebui amânată cu șase luni,
                  
               ADOPTĂ PREZENTUL REGULAMENT:
         
            Articolul 1
            Tipuri de conflicte de interese
            În sensul articolului 9 alineatul (2) din Regulamentul (UE) nr. 346/2013, tipurile de conflicte de interese corespund situațiilor în care un administrator al unui fond de antreprenoriat social eligibil, o persoană care desfășoară efectiv activitatea administratorului respectiv, un angajat sau o altă persoană care, în mod direct sau indirect, controlează sau este controlată de administratorul respectiv, de un alt fond de antreprenoriat social eligibil sau de un organism de plasament colectiv, inclusiv un organism de plasament colectiv în valori mobiliare (OPCVM), administrate de același administrator sau de investitorul la acestea,
            
                        (a)
                     
                     
                        ar putea să obțină un câștig financiar sau să evite o pierdere financiară în detrimentul fondului de antreprenoriat social eligibil sau al investitorilor acestuia;
                     
                  
                        (b)
                     
                     
                        are un interes în rezultatul unui serviciu sau al unei activități furnizate fondului de antreprenoriat social eligibil sau investitorilor acestuia care diferă de interesul fondului de antreprenoriat social eligibil sau al investitorilor acestuia;
                     
                  
                        (c)
                     
                     
                        are un interes în rezultatul unei tranzacții realizate în numele fondului de antreprenoriat social eligibil sau al investitorilor acestuia care diferă de interesul fondului de antreprenoriat social eligibil sau al investitorilor acestuia;
                     
                  
                        (d)
                     
                     
                        este stimulat financiar sau în alt mod să favorizeze:
                        
                                    (i)
                                 
                                 
                                    interesul unui investitor, al unui grup de investitori sau al unui alt organism de plasament colectiv, inclusiv un OPCVM, în detrimentul interesului fondului de antreprenoriat social eligibil sau al investitorilor acestuia;
                                 
                              
                                    (ii)
                                 
                                 
                                    interesul unui investitor la fondul de antreprenoriat social eligibil în detrimentul unui alt investitor sau al unui grup de investitori în acel fond;
                                 
                              
                  
                        (e)
                     
                     
                        desfășoară aceleași activități pentru fondul de antreprenoriat social eligibil, pentru un alt organism de plasament colectiv, inclusiv un OPCVM, sau pentru un investitor;
                     
                  
                        (f)
                     
                     
                        plătește sau i se plătește o taxă sau un comision ori acordă sau i se acordă orice beneficii nepecuniare, altele decât cele prevăzute la articolul 24 alineatul (1) din Regulamentul delegat (UE) nr. 231/2013 al Comisiei (2);
                     
                  
                        (g)
                     
                     
                        influențează și are un interes personal de a influența dezvoltarea unei societăți de portofoliu eligibile în dezavantajul fondului de antreprenoriat social eligibil sau al investitorilor acestuia sau în detrimentul realizării obiectivelor fondului de antreprenoriat social eligibil.
                     
                  
         
            Articolul 2
            Politica în materie de conflicte de interese
            
               (1)   Administratorul unui fond de antreprenoriat social eligibil stabilește, pune în aplicare și menține o politică în materie de conflicte de interese în formă scrisă, adecvată dimensiunii și structurii organizatorice a administratorului respectiv, având în vedere natura, dimensiunea și complexitatea activității sale.
            
            
               (2)   Politica în materie de conflicte de interese menționată la alineatul (1) precizează, în conformitate cu articolul 1, circumstanțele care pot da naștere unui conflict de interese și indică măsurile care trebuie adoptate și procedurile care trebuie urmate în mod continuu.
            
         
         
            Articolul 3
            Proceduri și măsuri de prevenire, gestionare și monitorizare a conflictelor de interese
            Măsurile care trebuie adoptate și procedurile care trebuie urmate, menționate la articolul 2 alineatul (2), includ cel puțin următoarele acțiuni:
            
                        (a)
                     
                     
                        interzicerea schimbului de informații între persoanele sau entitățile menționate la articolul 1, în cazul în care un astfel de schimb de informații ar putea conduce la un conflict de interese sau l-ar putea facilita;
                     
                  
                        (b)
                     
                     
                        separarea supravegherii persoanelor sau entităților menționate la articolul 1 ale căror interese pot intra în conflict;
                     
                  
                        (c)
                     
                     
                        eliminarea legăturii sau a corelării dintre remunerarea persoanelor sau a entităților menționate la articolul 1 care desfășoară în principal o anumită activitate și remunerarea persoanelor sau a entităților implicate în principal într-o altă activitate sau câștigurile generate de acestea, în cazul în care pot apărea conflicte de interese în legătură cu aceste activități;
                     
                  
                        (d)
                     
                     
                        prevenirea exercitării de către persoanele sau entitățile menționate la articolul 1 unei influențe inadecvate asupra administrării fondului de antreprenoriat social eligibil;
                     
                  
                        (e)
                     
                     
                        prevenirea sau controlul implicării persoanelor sau entităților menționate la articolul 1 în orice activitate care ar putea conduce la un conflict de interese.
                     
                  
         
            Articolul 4
            Gestionarea consecințelor conflictelor de interese
            În cazul în care măsurile și procedurile prevăzute în politica în materie de conflicte de interese în temeiul articolului 2 alineatul (2) și al articolului 3 nu sunt suficiente pentru a preveni, cu o certitudine rezonabilă, riscurile de prejudiciere a intereselor fondului de antreprenoriat social eligibil sau ale investitorilor acestuia, administratorii fondului de antreprenoriat social eligibil iau următoarele măsuri:
            
                        (a)
                     
                     
                        informează cu promptitudine personalul de conducere de nivel superior sau un alt organism intern competent sau personalul de conducere de nivel superior sau un alt organism intern competent al fondului de antreprenoriat social eligibil cu privire la riscul de prejudiciere a intereselor respectivului fond sau ale investitorilor acestuia;
                     
                  
                        (b)
                     
                     
                        ia orice decizie sau întreprinde orice acțiune pentru a se asigura că acționează în interesul fondului de antreprenoriat social eligibil sau al investitorilor acestuia.
                     
                  
         
            Articolul 5
            Strategii de exercitare a drepturilor de vot pentru prevenirea conflictelor de interese
            
               (1)   Administratorii fondurilor de antreprenoriat social eligibile elaborează în scris strategii adecvate și eficace pentru a stabili când și cum sunt exercitate drepturile de vot deținute în portofoliul fondului de antreprenoriat social eligibil atât în beneficiul fondului de antreprenoriat social eligibil în cauză, cât și al investitorilor acestuia.
            
            
               (2)   Strategiile menționate la alineatul (1) stabilesc măsurile care trebuie adoptate și procedurile care trebuie urmate și includ cel puțin următoarele acțiuni:
               
                           (a)
                        
                        
                           monitorizarea acțiunilor relevante de la nivelul societății;
                        
                     
                           (b)
                        
                        
                           garantarea faptului că exercitarea drepturilor de vot este conformă cu obiectivele și politica în materie de investiții ale fondului de antreprenoriat social eligibil;
                        
                     
                           (c)
                        
                        
                           prevenirea și gestionarea eventualelor conflicte de interese care apar ca urmare a exercitării drepturilor de vot respective.
                        
                     
            
               (3)   La cerere, administratorii fondurilor de antreprenoriat social eligibile furnizează investitorilor o descriere sintetică a strategiilor menționate la alineatele (1) și (2), precum și detaliile acțiunilor întreprinse în temeiul strategiilor respective.
            
         
         
            Articolul 6
            Publicarea conflictelor de interese
            
               (1)   Administratorii fondurilor de antreprenoriat social eligibile furnizează informațiile menționate la articolul 9 alineatul (4) din Regulamentul (UE) nr. 346/2013 pe un suport durabil, astfel cum se menționează la articolul 2 alineatul (1) litera (m) din Directiva 2009/65/CE a Parlamentului European și a Consiliului (3), și mențin aceste informații la zi.
            
            
               (2)   Administratorii fondurilor de antreprenoriat social eligibile pot furniza informațiile menționate la alineatul (1) prin intermediul unui site web, fără a adresa personal respectivele informații investitorului, cu condiția ca toate condițiile de mai jos să fie îndeplinite:
               
                           (a)
                        
                        
                           investitorii au fost informați cu privire la adresa site-ului web și a secțiunii de pe site unde pot fi accesate informațiile;
                        
                     
                           (b)
                        
                        
                           investitorii și-au dat acordul cu privire la furnizarea informațiilor respective prin intermediul unui site web;
                        
                     
                           (c)
                        
                        
                           informațiile sunt în permanență accesibile pe site-ul web pe perioada de timp de care investitorii au în mod rezonabil nevoie pentru a avea acces la acestea.
                        
                     
         
         
            Articolul 7
            Proceduri de măsurare a impactului social pozitiv
            
               (1)   Administratorii fondurilor de antreprenoriat social eligibile se asigură că procedurile menționate la articolul 10 alineatul (1) din Regulamentul (UE) nr. 346/2013 includ cel puțin următoarele:
               
                           (a)
                        
                        
                           o evaluare a resurselor utilizate de societățile de portofoliu eligibile;
                        
                     
                           (b)
                        
                        
                           o evaluare a produselor și serviciilor puse la dispoziție de societățile de portofoliu eligibile;
                        
                     
                           (c)
                        
                        
                           o evaluare a rezultatelor care pot fi atribuite activităților desfășurate de societățile de portofoliu eligibile.
                        
                     În sensul literei (c) de la primul paragraf, rezultatele care ar fi obținute în orice caz și rezultatele care ar putea fi atribuite unor terți nu pot fi atribuite activităților desfășurate de societățile de portofoliu eligibile.
            
            
               (2)   Dovezile care susțin evaluările menționate la alineatul (1) fac obiectul auditului în conformitate cu articolul 13 alineatul (3) din Regulamentul (UE) nr. 346/2013.
            
         
         
            Articolul 8
            Descrierea strategiei și a obiectivelor de investiții
            
               (1)   Informațiile menționate la articolul 14 alineatul (1) litera (c) punctul (i) din Regulamentul (UE) nr. 346/2013 includ cel puțin următoarele:
               
                           (a)
                        
                        
                           sectorul social sau sectoarele sociale în care își desfășoară activitatea societățile de portofoliu eligibile;
                        
                     
                           (b)
                        
                        
                           zona geografică în care își desfășoară activitatea societățile de portofoliu eligibile;
                        
                     
                           (c)
                        
                        
                           formele juridice ale societăților de portofoliu eligibile;
                        
                     
                           (d)
                        
                        
                           o descriere detaliată a distribuirii profiturilor realizate de societățile de portofoliu eligibile.
                        
                     
            
               (2)   Informațiile menționate la articolul 14 alineatul (1) litera (c) punctele (ii) și (iii) din Regulamentul (UE) nr. 346/2013 includ informații cel puțin despre profilul de investiții al celuilalt fond de antreprenoriat social eligibil și informațiile furnizate de fondul de antreprenoriat social eligibil în conformitate cu alineatul (1) din prezentul articol.
            
            
               (3)   Informațiile menționate la articolul 14 alineatul (1) litera (c) punctul (iv) din Regulamentul (UE) nr. 346/2013 includ informații cel puțin despre tipurile de active în care investește fondul de antreprenoriat social eligibil.
            
            
               (4)   Informațiile menționate la articolul 14 alineatul (1) litera (c) punctul (v) din Regulamentul (UE) nr. 346/2013 indică cel puțin dacă tehnicile includ instrumente de capital propriu, instrumente de cvasicapital, instrumente de datorie garantate sau negarantate, împrumuturi garantate sau negarantate sau orice alt tip de participație în societățile de portofoliu eligibile.
            
            
               (5)   Informațiile menționate la articolul 14 alineatul (1) litera (c) punctul (vi) din Regulamentul (UE) nr. 346/2013 indică cel puțin dacă strategia de investiții a fondului de antreprenoriat social eligibil include vreo restricție în ceea ce privește sectoarele, activitățile, zonele geografice, procentajele sau limitele de investiții sau orice alte restricții.
            
         
         
            Articolul 9
            Informații privind impactul social pozitiv
            
               (1)   Informațiile menționate la articolul 14 alineatul (1) litera (d) din Regulamentul (UE) nr. 346/2013 precizează produsele și serviciile specifice care trebuie să fie furnizate de societățile de portofoliu eligibile în care investesc fondurile de antreprenoriat social eligibile.
            
            
               (2)   În cazul în care informațiile menționate la articolul 14 alineatul (1) litera (d) din Regulamentul (UE) nr. 346/2013 conțin informații privind previziunile cu privire la impacturile sociale pozitive, acestea descriu ipotezele pe baza cărora se calculează previziunile respective.
            
            
               (3)   În cazul în care informațiile menționate la articolul 14 alineatul (1) litera (d) din Regulamentul (UE) nr. 346/2013 conțin informații privind performanțele anterioare în ceea ce privește impactul social pozitiv, acestea includ o copie a celui mai recent raport anual sau un rezumat al informațiilor relevante conținute în raportul anual menționat la articolul 13 alineatul (2) din Regulamentul (UE) nr. 346/2013.
            
         
         
            Articolul 10
            Informații privind metodologiile utilizate pentru măsurarea impactului social
            Informațiile menționate la articolul 14 alineatul (1) litera (e) din Regulamentul (UE) nr. 346/2013 includ cel puțin următoarele:
            
                        (a)
                     
                     
                        o declarație în care se precizează dacă impacturile sociale sunt măsurate pe baza metodologiilor interne sau a altor metodologii general acceptate;
                     
                  
                        (b)
                     
                     
                        o descriere a principalelor caracteristici ale metodologiilor, inclusiv criteriile de examinare și indicatorii relevanți utilizați pentru măsurarea impactului social.
                     
                  
         
            Articolul 11
            Descrierea activelor neeligibile
            Informațiile menționate la articolul 14 alineatul (1) litera (f) din Regulamentul (UE) nr. 346/2013 includ cel puțin o descriere a tuturor elementelor următoare:
            
                        (a)
                     
                     
                        tehnicile de investiții și restricțiile privind investițiile aplicabile;
                     
                  
                        (b)
                     
                     
                        sectorul sau sectoarele de activitate ale societăților de portofoliu neeligibile;
                     
                  
                        (c)
                     
                     
                        zona geografică în care își desfășoară activitatea societățile de portofoliu neeligibile;
                     
                  
                        (d)
                     
                     
                        criteriile care trebuie utilizate la selectarea tipurilor de active.
                     
                  
         
            Articolul 12
            Informații despre serviciile de sprijin
            Informațiile menționate la articolul 14 alineatul (1) litera (l) din Regulamentul (UE) nr. 346/2013 includ cel puțin:
            
                        (a)
                     
                     
                        o descriere a tipurilor de servicii de sprijin pentru întreprinderi și a altor activități de asistență;
                     
                  
                        (b)
                     
                     
                        informații care să indice dacă serviciile de sprijin pentru întreprinderi și alte activități de sprijin sunt furnizate de terți.
                     
                  
         
            Articolul 13
            Intrarea în vigoare și aplicarea
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 11 decembrie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 februarie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 115, 25.4.2013, p. 18.
         
            (2)  Regulamentul delegat (UE) nr. 231/2013 al Comisiei din 19 decembrie 2012 de completare a Directivei 2011/61/UE a Parlamentului European și a Consiliului în ceea ce privește derogările, condițiile generale de operare, depozitarii, efectul de levier, transparența și supravegherea (JO L 83, 22.3.2013, p. 1).
         
            (3)  Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (JO L 302, 17.11.2009, p. 32).